text: Lose i spil som formand for Danske Regioner
  28 november 2017 kl. 08.01
  Kampen om at blive ny formand for Danske Regioner er tæt. De radikale sidder med det afgørende mandat.
  Efter at Stephanie Lose fik et rigtigt godt valg med 89.583 personlige stemmer til regionsrådsvalget, er hun nu også en seriøs kandidat til den magtfulde post som formand for Danske Regioner.
  På forhånd er det nu en kamp mellem socialdemokraten og formand for Region Nordjylland, Ulla Astman, og Venstres Stephanie Lose. Det skriver Altinget.
  Fordelingen i bestyrelsen viser, at der er otte mandater på hver fløj. Derfor bliver det formentlig det ene radikale mandat, der kan afgøre kampen.
  Formelt skal bestyrelsen vælge den nye formand ved generalforsamlingen 22. marts næste år.
  Stephanie Lose er i forvejen næstformand i Danske Regioner.
  